মণিগুলির জন্যে অবশ্য খুব গভীরে খোঁড়ার দরকার হয় না। দশ থেকে কুড়ি মিটার গভীরেই বেশিরভাগ মণি পাওয়া যায়। একবার নদীর তীরে বা জলের তলায় মণির দেখা পাওয়া গেলে আশেপাশের এলাকা চিহ্নিত করে দেওয়া হয়। জমির বা খেতের মালিক, সরকারি মণিবিশারদ এবং দিনমজুর ও চাষীরা সবাই লাভের অংশিদার হয়। চাষীরা হাতে কাজ না থাকলে খনির কাজেই উপরি রোজগার করে। মণির প্রাচুর্য অনুযায়ী খোঁড়ার কাজ কয়েকমাস থেকে কয়েকবছর পর্যন্ত চলতে পারে। কাজ শেষ হলে খনির গর্ত বুজিয়ে আবার চাষের কাজে মাটি ফিরিয়ে দেওয়া হয়।